Выхоўваючыся ў такім асяроддзі, дзеці шчыра цікавяцца касмічнай тэматыкай. На працягу 5 апошніх гадоў школьнікі раёна паспяхова бяруць удзел у Гагарынскіх чытаннях. Штогод дапамагае навучэнцам ствараць цікавыя праекты для чытанняў настаўніца сярэдняй школы № 3 Чэрвеня Людміла Уладзіміраўна Кацько. Тры гады запар адпраўляюцца чэрвеньскія школьнікі і на Міжнародную касмічную алімпіяду, якая праходзіць у падмаскоўным Каралёве. Гэты інтэлектуальны марафон складаецца з двух этапаў: абароны творчых праектаў па розных напрамках касманаўтыкі і алімпіяды па матэматыцы, фізіцы, інфарматыцы, прыродазнаўстве і літаратуры. Навучэнцы выступаюць добра, вяртаюцца дадому з дыпломамі і ўзнагародамі. У прыватнасці, на алімпіядзе не раз былі адзначаны выхаванцы Анатоля Канстанцінавіча Шабусава, настаўніка сярэдняй школы № 1 Смілавіч, і Ірыны Пятроўны Хандога, якая працуе ў сярэдняй школе № 2 Чэрвеня. Для дзяцей касмічная алімпіяда — гэта не толькі магчымасць праявіць свае здольнасці, але і захапляльнае падарожжа. Удзельнікі алімпіяды пабывалі ў Цэнтры кіравання палётамі, Цэнтры падрыхтоўкі касманаўтаў імя Ю.А.Гагарына ў Зорным гарадку, сустракаліся з касманаўтамі.